En 52-årig mand blev i nat stoppet for spritkørsel - først ved Hulsig og bagefter i Ålbæk.

Det er nok de færreste, der har prøvet at blive stoppet af politiet to gange på samme dag, men ikke desto mindre var det det, der skete for en 52-årig mand fra Aarhus natten til mandag, skriver Kanal Frederikshavn. Han blev stoppet første gang ved midnatstid, da han kørte ved Hulsig på Ålbækvej. Politiet kunne fornemme, at han havde drukket mere alkohol, end loven tillader, og derfor blev han taget med til en blodprøve. Blodprøven viste da også, at han ikke var i stand til at køre bil, men det var tilsyneladende ikke noget, manden tog så tungt. Mindre end to timer senere stoppede politibetjentene nemlig manden igen. Denne gang var han kommet lidt længere sydpå til Ålbæk. Der blev han så sigtet for spirituskørsel for anden gang på samme nat. - Det virker jo besynderligt, men det sker faktisk af og til, at vi tager spritbilister to gange på samme dag, siger vagtchef ved Nordjyllands Politi, Bent Højgaard, der også fortæller, at manden kan se frem til en bøde. Hvis promillen er over 2,3 kan politiet konfiskere bilen.